Zuma vra dat vervolging gestaak wordOudpres. Jacob Zuma. Foto: ANA Oudpres. Jacob Zuma verskyn Vrydag weer in die hooggeregshof in Pietermaritzburg op aanklagte van bedrog, korrupsie, geldwassery en rampokkery. Natasha Ramkisson-Kara, woordvoerder van die Nasionale Vervolgingsgesag (NVG), het gesê daar sal tydens Vrydag se hofverrigtinge op ŉ datum besluit word wanneer die direkteur van openbare vervolging hofdokumente moet indien om Zuma se aansoek dat vervolging gestaak word teen te staan. Zuma voer in sy beëdigde verklaring aan die saak het “al die eienskappe van ŉ saak wat permanent gestaak moet word”. Volgens Zuma was daar al talle vertragings, ongerymdhede rakende die voorverhoor, blatante vooroordeel teen hom, geen slagoffers of klaers nie en politieke inmenging. Die staat het tydens Zuma se vorige verskyning aangedui dat hy gereed is om met die verhoor te begin. Regter Mjabuliseni Madondo het die verdediging tot 16 November geleentheid gegee om dokumente in te dien rakende die aansoek dat vervolging gestaak word en die saak tot 30 November uitgestel. ŉ Regsverteenwoordiger vir Thales South Africa, die maatskappy wat saam met Zuma op die aanklagte tereg staan, het aangedui dat hulle ook ŉ aansoek vir staking van vervolging sal bring. Oudpres. Jacob Zuma in die hof. Foto: Leon Lestrade/ANA Thales South Africa is ŉ filiaal van die Franse wapenvervaardiger Thales en word in die beskuldigdebank deur Christine Guerrier verteenwoordig. Zuma staan tereg op een aanklag van swendelary, twee aanklagte van korrupsie, een van geldwassery en 12 aanklagte van bedrog. Die voormalige president word daarvan beskuldig dat hy altesaam R4 072 499,85 onregmatig bekom het uit 783 betalings wat Schabir Shaik gedoen het, ŉ sakeman wat as sy finansiële raadgewer opgetree het ten tyde van die beweerde transaksies. Die geld was vermoedelik omkoopgeld van die Franse wapenvervaardiger Thales met betrekking tot die omstrede wapentransaksie van 1999. Ten tyde van die betalings was Zuma aanvanklik die LUR van ekonomiese ontwikkeling in KwaZulu-Natal en daarna, in 1999, die adjunkpresident van Suid-Afrika. Zuma hou vol hy is onskuldig.